Boer en Beer ontmoet ná grappige 'Boer soek 'n ou'-video | Netwerk24
Oud-All Black wou rugby weens depressie los
Deur Ané van Zyl 16 Oktober 2019 06:31
Een van vanjaar se tien hoopvolle boere in die program, Damian Engelbrecht (37) is op soek na 'n man as pasmaat. Hy het Maandag 'n foto op Instagram geplaas van die dag toe hy vir Adriaanse, oftewel boer Giel soos hy in die grapvideo van "Boer soek 'n ou" bekend staan, ontmoet het.
Boer Damian en die akteur Beer Adriaanse, bekend vir sy rolle in Fynskrif en Hotel. Foto: Instagram
"Beer het lank terug 'n komedieskets gedoen genaamd 'Boer soek 'n ou'," skryf Engelbrecht in 'n plasing op Instagram.
"En gister sit boer Giel en boer Damian toe en gesels!"
Daar is ook 'n foto van hulle twee saam met 'n skermgreep van Adriaanse se video.
Volgens Adriaanse was die ontmoeting heel toevallig.
"Ek het in Kloofstraat (Kaapstad) af gestap en toe bel een van my vriende en sê ek moet omdraai, want hy wil my aan iemand bekendstel. En toe ek omdraai, sit hy oorkant boer Damian. Ek het hom dadelik herken."
Hulle het nie eintlik oor sy komedieskets van 2014 gepraat nie, maar meer oor hoe snaaks dinge soms uitwerk.
"Dit het gewys die werklikheid is soms vreemder as fiksie. Ons het ook 'n bietjie gesels oor die eenderse kommentaar wat ons albei ontvang het," sê Adriaanse.
"Hoewel my video heeltemal 'n grap was en ek nie regtig gay is nie, het ek destyds nogal baie haatpos gekry van mense wat probleme het met ander se identiteit. Damian het al baie sulke boodskappe ontvang en ek dink hy verwag nog meer sodra die reeks begin."
Engelbrecht, 'n bees-en-skaapboer van Bapsfontein in Gauteng, is een van die tien boere in vanjaar se reeks wat briewe van moontlike pasmaats ontvang het.
Donderdag sal kykers uitvind wie die vyf boere is wat die meeste briewe ontvang het, met talle wat wonder of Engelbrecht onder dié vyf sal wees.
Adriaanse beskryf Engelbrecht as 'n "awesome" persoon.
"Ek en hy sal definitief kan braai en 'n biertjie kan drink, hoewel ek nie weet wanneer ek op Bapsfontein gaan uitkom nie," sê Adriaanse laggend.
"Ek sal beslis hierdie seisoen volg. Ek sien uit daarna. Dit klink soos 'n mylpaal vir die program."
Vanjaar se boere is tussen 26 en 51 jaar oud, waarvan vyf van die Wes-Kaap, twee van die Noord-Kaap, twee van die Oos-Kaap en een van Gauteng kom.
In Donderdag se episode ontmoet die aanbieder, Leah, die tien boere om meer uit te vind oor hul boerdery, hul drome en belangrikste van alles – watter eienskappe hulle in 'n metgesel en toekomstige lewensmaat soek.